Lars Barfoed (KF), 2013-02-21:
Grundlaget for den debat, vi har i dag, omfatter naturligvis i hvert fald tre ting: at Grønland på en lang række væsentlige områder har selvstyre, det gælder f.eks. udnyttelsen af råstoffer; at Danmark har væsentlige ansvarsområder og forpligtelser i Grønland; og at Grønland og Danmark er en del af det samme rigsfællesskab.
I respekt for det har vi så i det danske Folketing jo ikke alene en ret, men også en pligt til at drøfte, træffe beslutninger og have meninger om anliggender, der angår netop det fælles dansk-grønlandske.
Bl.a. har vi en fælles interesse i, at der er en positiv økonomisk udvikling i Grønland.
Det er i den forbindelse, håber jeg da, en fælles ambition, at både grønlandske og danske erhvervsinteresser og for den sags skyld også finansielle interesser kan komme i spil, bl.a. i forbindelse med udnyttelsen af råstoffer i Grønland.
I den forbindelse har vi jo desværre ikke indtil nu set nogen initiativer fra regeringen.
Det vil vi fra konservativ side fortsat presse på for.
Det er jo også derfor, Dansk Folkeparti og Det Konservative Folkeparti sammen har fremsat et beslutningsforslag, der netop handler om mulighederne for, at vi får et partnerskab mellem Danmark og Grønland om udvinding af råstofferne i den grønlandske undergrund.
Det undrer mig meget, hvis det er sådan, at regeringen på forhånd vil udelukke det.
Derfor har jeg under debatten her i dag også interesseret mig for, om de forskellige partier, også dem, som deltager i regeringen, ville være med på også at undersøge et sådant offentlig-privat partnerskab i forbindelse med mulighederne for at bringe danske og grønlandske interesser i spil i forbindelse med udnyttelsen af råstofferne i Grønland.
Så har man i Grønland vedtaget en storskalalov med henblik på at kunne iværksætte minedrift, i første omgang i forbindelse med anlæg af en mine, der skal udvinde jern på bunden af Nuukfjorden.
Det kræver så en følgelovgivning her i det danske Folketing, fordi der skal åbnes op for en stor tilgang af udenlandsk arbejdskraft, som jo er et dansk lovgivningsanliggende.
Det må vi så se på.
Nu har vi ikke fået et lovforslag fra justitsministeren endnu, men jeg skal bare sige, at det jo ikke er sådan, at det altid er en selvfølge, at Folketinget vedtager et lovforslag, som regeringen fremsætter.
Vi må jo forbeholde os ret til at undersøge konsekvenserne for også Danmark af et lovforslag, der er en følgelovgivning af storskalaloven.
I hvert fald har Det Konservative Folkeparti en række spørgsmål, vi vil interessere os for at få belyst i den forbindelse, og der er jo allerede et arbejde i gang om det i nogle af Folketingets udvalg, selv om der ikke er et lovforslag.
I hvert fald har vi nogle krav fra konservativ side, som vi vil have opfyldt i forbindelse med en storskalalov.
Vi må jo sikre, at den danske stat ikke bliver påført et uoverskueligt ansvar og meget store omkostninger i den forbindelse.
Vi skal sikre, at ansvar og omkostninger hviler hos de virksomheder, der bringer de pågældende medarbejdere til Grønland.
Lovgivningen må jo så også koncentrere sig om de projekter, som kommer i spil i den kommende tid, så vi i Folketinget på et tidspunkt kan få lejlighed til at vurdere erfaringer og konsekvenser, hvis vi overhovedet skal vedtage sådan en lovgivning.
Og så skal der gennemføres et arbejde, der sikrer det bedst mulige grundlag for – og det er jo noget af det, vi har drøftet her i dag – at grønlandske og danske erhvervsinteresser og finansielle interesser kan drage nytte af råstoffer i Grønland.
Endelig må vi jo også inden for rigsfællesskabets rammer sikre, at der er en dialog om de udenrigs- og sikkerhedspolitiske aspekter af udviklingen i Grønland i de kommende år.
Så der er altså væsentlige krav og betingelser, vi må interessere os for.
Der er væsentlige spørgsmål, vi skal have undersøgt, før vi kan gå videre med en sådan lovgivning.
Alt det vil vi få lejlighed til at gøre i Folketingets udvalg i den kommende tid.
Jeg synes, det er godt, at vi har debatten her i dag, og Det Konservative Folkeparti kan naturligvis tilslutte sig det fælles forslag til vedtagelse, der ligger.